جمهورباشقانی رجب طیب اردوغان پاکیستان-دا کئچیردیگی گؤروش‌لرینی باشا چات‌دیرا‌راق دونن  گون آخشام ساعت‌لاریندا اؤزبکیستانا گئتدی.
جمهور باشقانی سمرقندده ایلک اولا‌راق اؤزبکیستانین بیرینجی پرزیدنتی ایسلام کریم اف-ون قبرینی زیارت ائتدی.
اردوغان قبرین یئرلشدیگی یئرده اؤزبکیستان پرزیدنتی‌نین وکیلی شوکت میرضیایف و خاریجی ایشلر ناظیری عبدالعزیز کامل اف ایله بیر آرایا گلدی.
اؤزبکیستان مسلمان‌لار ایداره‌سی‌نین صدری موفتی عثمان‌خان عالم‌اف ایله سمرقند شهر موفتی‌سی نور‌دین‌خان اسلام‌اف طرفین‌دن قوران اوخوندو.
اؤزبکیستانین موستقیل‌لیگی اوچون کریم اف-ون چوخ اؤنم‌لی بیر ایسیم اولدوغونو وورغولایان میر‌ضیایف اردوغان-ا سفرینه گؤره تشککور ائتدی.
جمهور باشقانی اردوغان داها سونرا سمرقند شهرین‌دکی دؤولت قوناق ائوینده اؤزبکیستان پرزیدنتی‌نین وکیلی شوکت میرضیایف ایله بیر آرایا گلدی.
اردوغان گؤروشده چین-ده 4-5 سپتامبردا کئچیریلن گ20 ذیروه‌سینه گؤره مرحوم پرزیدنت ایسلام کریم اف-ون جنازه‌سینه قاتیلا بیلمدیگینی خاطیرلاتدی.  او دئدی کی، بوگون قبرینی زیارت ائده‌رک میللتیم آدینا بو وظیفه‌نی شخصاً ایفا ائتدیم. بونونلا بیر داها مرحوم کریم اف-ا الله‌دان رحمت، بوتون اؤزبک خالقینا باش ساغلیغی دیلییرم.
اؤزبکیستانین کؤک‌لو دؤولت عنعنه‌سی، تاریخی ارثی و ایستراتژی موقعی ایله بؤلگه‌ده ثابیتلیگین ضمانتی اولدوغونو وورغولایان اردوغان بیلدیردی کی، یئنی دؤورده علاقه‌لریمیزی هر ساحه‌ده اینکیشاف ائتدیرمک ایستییریک. خاریجی ایشلر ناظرلریمیز کئچن آی تاشکند-ده اؤنملی گؤروش‌لر کئچیردی. گؤروشده یول خریطه‌سی حاضرلاندی. بو سند‌ده اؤزبک طرفی‌نین دیرلی دستکینی و تکلیف‌لرینی گؤزلییریک. سندده یئر توتا‌جاق موضوع لارین سرعت‌لی شکیلده حیاتا کئچمه‌سی ایله بیز ده ایتیردیگیمز زامانی اینشاء الله قیسا زاماندا تلافی ائده‌جگیز.
میرضیایف-ده اردوغانی اؤلکه‌سینده گؤردوگونه گؤره دویدوغو ممنونیتی دیله گتیره‌رک دئدی کی، ایسلام کریم اف-ون وفاتینا گؤره باش ناظیر معاوینی سویه‌سینده اؤلکه‌میزه هئیت گؤندره‌رک و باش ساغلیغی مکتوبو گوندره رک کدریمیزی بؤلوشدوگونوز اوچون تشککور ائدیرم.
جمهورباشقانی اردوغان پاکیستان‌دان آیریلما‌دان اول بو اؤلکه‌نین باش ناظیری نواز شریف طرفین‌دن شرفینه وئریلن شام یئمگینده ایشتیراک ائتدی.
رجب طیب اردوغان یئمک‌دن سونرا اؤزونون تویتر صحیفه‌سینده پاکیستانا سفری حاقیندا یازدی:
پاکیستانا حیاتا کئچیردیگیم رسمی سفر ایکی اؤلکه آراسین‌داکی گوج‌لو قارداش‌لیق علاقه‌لرینی داها دا گوجلندیردی. دوست و قارداش پاکیستان خالقی‌نین و دؤولتی‌نین سفریمیز زامانی گؤستردیگی قوناق‌پرورلیک بیزی چوخ خوشبخت ائتدی. بونا گؤره پاکیستان پرزیدنتی جناب ممنون حسین و باش ناظیر حؤرمت‌لی نواز شریفه تشککور ائدیرم. لاهورا سفریمده ده بیزه گؤستریلن یاخین علاقه‌یه گؤره پنجاب ایالتی‌نین باش ناظیری شاهباز شریفه میننتدارلیغیمیز ایفاده ائدیرم.
جمهور باشقانی اردوغان ایکی اؤلکه آراسین‌داکی علاقه‌لرین گله‌جک دؤورده داها دا گوجله‌نه‌جگینه ه اینادیغینی دیله گتیره‌رک، پاکیستان خالقینا سلام و سئوگی‌لرینی چاتدیردی.
